กรมชลประทาน ระดมเครื่องสูบน้ำช่วยเหลือพื้นที่การเกษตรที่ประสบภัยแล้งต่อเนื่อง
กรมชลประทานระดมเครื่องสูบน้ำช่วยเหลือพื้นที่การเกษตรที่ประสบภัยแล้งต่อเนื่องนายทวีศักดิ์ ธนเดโชพล รองอธิบดีกรมชลประทาน กล่าวถึงระยะนี้ที่แม้เริ่มมีฝนตกลงมาบ้างแล้วในหลายพื้นที่ แต่ยังอยู่ในเกณฑ์น้อย ทำให้พื้นที่การเกษตร ซึ่งส่วนใหญ่เป็นนาข้าวหลายแห่ง ยังคงประสบกับปัญหาน้ำไม่พอทำนา กรมชลประทาน โดยทุกโครงการชลประทานทั่วประเทศ ได้ลงพื้นที่ไปช่วยเหลือประชาชนและเกษตรกรอย่างต่อเนื่อง โดยระดมเครื่องจักร เครื่องมือ และเครื่องสูบน้ำเข้าไปช่วยเหลือบรรเทาความเดือดร้อนให้มากที่สุด สำหรับในพื้นที่จังหวัดพระนครศรีอยุธยา สำนักงานชลประทานที่ 11 ได้ส่งเครื่องสูบน้ำเข้าไปติดตั้งช่วยเหลือพื้นที่เพาะปลูกข้าวนาปีในพื้นที่ต่างๆ รวม 18 เครื่อง ได้แก่พื้นที่ ต.เทพมงคล อ.บางซ้าย , ต.บ้านแถว ต.ดอนทอง อ.เสนา และ ต.ลาดบัวหลวง ต.หลักชัย อ.ลาดบัวหลวง นอกจากนี้ ยังได้ติดตั้งเครื่องสูบน้ำ บริเวณประตูระบายน้ำปลายคลองไผ่พระ อ.บางไทร เพื่อสูบน้ำลงคลองไผ่พระ ก่อนจะสูบเข้าคลองสายหลัก ส่งไปช่วยเหลือพื้นที่โครงการพัฒนาเกษตรในพระราชดำริ และพื้นที่ใกล้เคียงรวมประมาณ 1,200 ไร่ส่วนที่จังหวัดสุพรรณบุรี สำนักงานชลประทานที่ 12 ได้ส่งเครื่องจักร เครื่องมือ เข้าไปดำเนินการกำจัดผักตบชวาและวัชพืช ในคลองมะขามเฒ่า - อู่ทอง บริเวณโครงการส่งน้ำและบำรุงรักษาดอนเจดีย์ เพื่อให้น้ำไหลได้สะดวกรวดเร็วมากยิ่งขึ้นทั้งนี้ ประชาชนหรือเกษตรกรในพื้นที่ใด ที่ประสบกับปัญหาเรื่องน้ำในการอุปโภคบริโภคและการเกษตร จากสภาวะภัยแล้งที่กำลังเกิดขึ้นในขณะนี้ สามารถติดต่อขอความช่วยเหลือได้ที่โครงการชลประทานใกล้บ้านท่านได้ตลอดเวลา หรือโทร.สายด่วนกรมชลประทาน 1460 เจ้าหน้าที่ชลประทาน พร้อมที่จะให้ความช่วยเหลือประชาชนและเกษตรกรทุกเวลา